2. Kedves Gyerekek! Áttekintjük, melyek azok az elméleti ismeretek, amelyeket eddig megtanultunk a magyar nyelvről. Az első kérdésem:

 **Mi az anyanyelv?**

 Az **anyanyelv** az a nyelv, amelyen megtanulunk beszélni.

 **Miből épül fel a magyar nyelv?**

A magyar nyelv **hangok**ból és **betűk**ből épül fel.

 **Mi az ábécé?**

Az **ábécé** a betűk rendezett sora, egymás utáni sorendje. A magyar ábécé 44 betűből áll.

 **Mit nevezünk hangnak?**

A hang az, amit **hallunk és kiejtünk**.

 **Mit nevezünk betűnek?**

A betű a hang írott képe. **Látjuk, írjuk, el tudjuk olvasni**.

M**elyik az a két nagy csoport, amely szerint csoportosíthatjuk a hangokat és betűket?**

A hangokat és betűket **magánhangzók** és **mássalhangzók** csoportjára tudjuk bontani.

 **Mit nevezünk magánhangzóknak?**

A **magánhangzók** ejtésekor a levegő a tüdőnkből szabadon áramlik. Könnyen ki tudjuk őket ejteni. Nem ütköznek akadályba.

 Sorold fel a magánhangzókat!

A magánhangzók a következők:

**a, á, e, é, i, í, o, ó, ö, ő, u, ú, ü, ű**

 **Mit nevezünk mássalhangzóknak?**

A **mássalhangzók** ejtésekor a levegő valamilyen akadályba ütközik. Például az **sz** hang képzésekor az akadály a fogunk, a **b** hang képzésekor az akadály az ajkunk.

 **A magánhangzókat hogyan tudjuk csoportosítani?**

Vannak a **magas és a mély magánhangzók**. De csoportosíthatjuk a magánhangzókat időtartam szerint **rövid és hosszú** magánhangzókra is.

A rövid magánhangzókat jelölő betűkön nincs **ékezet**, vagy az ékezet egy pont vagy két pont. A hosszú magánhangzókat jelölő betűkre egy vagy két ékezetet teszünk. A beszédben hosszan ejtjük őket.

 **Mije változik meg a szónak, ha leíráskor lefelejtjük az ékezetet a magánhangzókról?**

**A szavak jelentése megváltozhat a magánhangzók időtartama miatt**. Például: kar-kár, mer-mér, cipő-cipó

 **Milyen szabályt tanultunk a szavak végén található ó, ő betűk írására?**

A szavak végén mindig hosszú az ó, ő, kivétel no és nono.

 **Hogy fejeznéd be a mondatot: A szavak végén általában hosszú az ú, ű, de….?**

….de **vannak kivételek**. Gyakran előfordul, hogy a szavak végén rövid az u, ü. Például: anyu, apu, kapu hamu, batyu, falu, gyalu, satu, Icu, Pityu, daru, bábu, kenu, menü, eskü. ( lsd a füzetedben a versike)

 **Térjünk át a betűk nagyobbik csoportjára! Hogyan tudjuk a mássalhangzókat csoportosítani?**

A mássalhangzók közül vannak az **egyjegyű, a kétjegyű mássalhangzók** és van egy darab **háromjegyű mássalhangzó**nk.

**Sorold fel a kétjegyű mássalhangzókat!**

 cs, dz, gy, ly, ny, sz, ty, zs

**Melyik betűnk háromjegyű?**

 Az egyetlen három írásjeggyel leírt betűnk a dzs.

**Mit nevezünk írásjegynek?**

 **Írásjegynek nevezzük azt, amivel a betűket leírjuk**.

**Szabály: Ha a mássalhangzókat hosszan ejtjük, írásban legtöbbször két ugyanolyan betűvel írjuk le, vagyis a betűt megkettőzzük, hosszan írjuk. Például: szellős**

**Igaz-e ez a szabály?**

Ez a szabály igaz. **Ha a mássalhangzókat hosszan ejtjük egy szóban, akkor hosszan is írjuk.**

**Igaz-e a következő szabály?**

Ha a hosszú mássalhangzók írásakor kétjegyű betű szerepel, az első írásjegyet egyszer írjuk le, a második írásjegyet pedig kétszer, vagyis megkettőzzük. Például: kalácssal

Ez a szabály hamis. Ha a hosszú mássalhangzók írásakor kétjegyű betű szerepel, az első írásjegyet kétszer írjuk le, vagyis csak az első betűjegyet kettőzzük meg. Például: **kaláccsal**

**Vannak szavak, amikor nem hallgathatunk a fülünkre, mert bizony becsap bennünket. Sorolj fel néhány ilyen szót!**

egy, lesz, együtt, egyes, kisebb, otthon szalag, jobbra, keddre, varrja

**Hogyan követik egymást a szavak a szótárakban, lexikonokban?**

A szavak betűrendben, ábécérendben követik egymást a szótárakban, lexikonokban.

**A betűkből szavakat tudunk alkotni. Mit tudunk a szavakról?**

**A szavaknak jelentése van**. A szavakat elválasztással szótagokra tudjuk bontani. Az egy szótagból álló szavakat nem tudjuk elválasztani.

**Mit tudunk a szavakból felépíteni?**

A szavakból mondatokat tudunk alkotni.

**Mi épül fel az egymással összefüggő, tartalmilag összekapcsolódó mondatokból?**

Az egymással tartalmilag összefüggő mondatokból szöveg épül fel.

Kedves Gyerekek! Az elméleti ismétlésnek vége. Ügyesek voltatok! ☺ K